Išrūginis
Išrūginis – ežeras pietų Lietuvoje, Varėnos rajone, Dzūkijos nacionaliniame parke, apie 8,5 km į šiaurės rytus nuo Marcinkonių, 1 km į vakarus nuo Zervynų. Ilgis iš pietryčių į šiaurės vakarus 0,3 km, plotis 0,15 km. Altitudė 108 m. Krantai statūs, aukšti, apaugę Dainavos girios pušynais. Ežero vanduo žalzganas. Šiaurėje išteka Ūlos intakas Išrūginis. Šalia telkšo didesnis ežeras Mekšrinis. Pavadinimas kilęs nuo žodžio ìšrūgos („rūgusio pieno skystimas“); tikriausiai suteiktas pagal žalzganą ir pelkėtą (sudvisusį) Išrūginio ežero vandenį.